Клеман Маро
Песен за месец май и за добродетелта

Превод от френски: Кирил Кадийски, 2004

chitanka.info

Внезапно тук през пролетта

земята се преобразява

и без да мисли, с лекота,

един ли влюбва се тогава

и бърза да се наслаждава,

увлечен в новия си лов?

Но мен това ме отегчава —

една е моята любов.

Блестят жените с красота,

но времето я подкопава —

години, грижи, самота…

дордето всичко не отплава.

Но знам — една не е такава,

на бой за нея съм готов,

тя никога не остарява —

една е моята любов.

Това е Добродетелта —

прекрасна нимфа с вечна слава,

от свойта горда висота

тя влюбените призовава:

— Насам, о, жадни за забрава,

насам! — не сглъхва тоя зов! —

насам, кой още се съмнява…

Една е моята любов.

Послание

Недей я, Боже, отминава,

а дай й своя благослов

и твойта реч ще бъде права:

една е моята любов.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.